پيشه ورينين اؤلومو تاريخده موعمما كيمي قالسا دا، مرحومون اؤز اجلي ايله دئييل، خيانت، (سو) قصد  نتيجه سينده دونياسيني دييشمه سي حققينده آرشيو ماتئريياللاري، شاهيد ايفاده لري، خاطيره لره سؤيكه نن فاكتلار و ثوبوتلار واردير. شاهيدلرين دئديكلرينه گؤره، مير جعفر باغيروف اؤز محكمه سينده پيشه ورينين اؤلومونده گوناهي اولدوغونو بوينوندان آتسا دا، بو قتلي موسقووانين (مسكونون) گؤستريشي ايله باغلاماغا چاليشسا دا، بورادا دا بيلاواسيطه اونون (م.ج. باغيروفون) الي اولدوغو شكسيزدير. بونو دئمه يه فاكتلار اساس وئرير. پيشه ورينين مسلكداشي شاعير علي توده «پيشه وري» آدلي مقاله سينده يازير: «تاسسوفلر اولسون كي، ميللي حؤكومت  ياشايا بيلمه دي. يوخ! ياشاماغا قويماديلار. يوخسا ميللي حؤكومتين ياشاماغا ايقتداري دا، باجاريغي دا، لياقتي ده وار ايدي. دئييرلر، ميللي حؤكومتين طالئعينين حل اولوندوغو گونلرده س.ج. پيشه وري تئز - تئز بوتايا كئچيب، موعيين آ داملارلا گؤروشورموش، فيكير موباديله سي ائديرميش. آخي، هرگون تئهراندان جنوبي آذربايجانا هوجوم گؤزله نيردي. تئهرانين آرخاسيندا ايسه واشينگتون، لندن، پاريس، مادريد، روم دايانميشدي. س. ج. پيشه ورينين گؤروشدويو آداملاردان بيري ده م. ج. باغيروف، س. ج. پيشه وري يه گويا صولح نامينه شاه قوشونلارينا  موقاويمت گؤسترمه مه يي، سيلاحي يئره قويماغي، لازيم گلرسه بو تايا كئچمه يي مصلحت گؤرور. س.ج. پيشه وري ايسه م.ج. باغيروفلا راضيلاشمير، م.ج. باغيروف عصبيله شير، س.ج. پيشه ورييه: - آخي سيز كيمسه آرخالانيرسينيز؟ دئيير. س.ج. پيشه وري: -بيز ايران خلقلرينه آرخالانيريق! بو خلقلرين ايچريسينده، شاه سلطنتينين باريشماز دوشمني اولان فارسلار دا، كوردلر ده، توركمنلر ده، گيلكلر ده، تاليشلار دا، عربلر ده، آسوريلر ده واردير. بيز ايران خلق پارتيياسينا اينانيريق. او پارتييانين سيرالاريندا شاه قوشونلارينين يوكسك روتبه لي  ضابيطلري ده واردير. بيز سيزدن هئچ بير كؤمك گؤزله ميريك. سيز ده بيزيم ايشيميزه قاريشمايين، - دئيير.